Source: https://podpora.financnasprava.sk/691515-Premiestnenie-tovaru
Timestamp: 2020-04-07 04:38:51+00:00
Document Index: 9214684

Matched Legal Cases: ['§ 8', '§ 43', '§ 8', '§ 13', '§ 13', '§ 74', '§ 69', '§ 19', '§ 8', '§ 8']

Premiestnenie tovaru
Úvod > DPH > Dodanie tovaru do/zo zahraničia > Dodanie tovaru z tuzemska do iného ČŠ > Premiestnenie tovaru
Premiestnenie tovaru zdaniteľnej osoby z tuzemska do iného členského štátu na účely jej podnikania v tomto členskom štáte je oslobodené od dane (§ 8 ods. 4 zákona o DPH) za podmienky, ak by dodanie tohto tovaru pre inú osobu bolo oslobodené od dane (§ 43 ods. 4 zákona o DPH). Podnikateľ môže svoj tovar premiestniť do iného členského štátu bez toho, aby ho predal inej osobe, napr. ho môže v inom členskom štáte umiestniť v sklade, odkiaľ ho bude postupne predávať. Premiestnenie tovaru do iného členského štátu znamená, že tovar je fyzicky prepravený do iného členského štátu bez zmeny vlastníctva tovaru a toto premiestnenie sa považuje za dodanie tovaru za protihodnotu. Premiestnenie tovaru zdaniteľnej osoby do iného členského štátu na účely jej podnikania je oslobodené od dane vtedy, ak je zdaniteľná osoba registrovaná pre DPH v tuzemsku a rovnako je identifikovaná pre DPH v členskom štáte, do ktorého tovar premiestňuje. V členskom štáte, do ktorého platiteľ dane premiestňuje tovar oslobodený od dane, je povinný zdaniť nadobudnutie tovaru, keďže je v tomto členskom štáte osobou povinnou platiť daň z nadobudnutia tovaru. Premiestnenie tovaru je platiteľ dane povinný uvádzať do daňového priznania (riadok 15 a 16 daňového priznania) a aj do súhrnného výkazu. Ak by platiteľ dane nebol identifikovaný pre DPH v členskom štáte, do ktorého tovar premiestňuje za účelom podnikania, nemohlo by ísť o dodávku oslobodenú od dane.
Otázka č.1 – Premiestnenie tovaru do Českej republiky
Slovenský platiteľ dane premiestnil tovar do svojej organizačnej zložky v Českej republike, ktorý vyrobil na Slovensku s tým, že predaj tohto tovaru bude realizovať organizačná zložka v Českej republike, ktorá je registrovaná pre DPH v Českej republike. Ako postupuje slovenský platiteľ dane pri premiestnení tovaru?
Premiestnenie tovaru slovenským platiteľom dane do Českej republiky sa považuje za dodanie tovaru za protihodnotu a je oslobodené od dane. Slovenský platiteľ dane je povinný vyhotoviť faktúru o premiestnení tovaru do iného členského štátu. Organizačná zložka v Českej republike nadobudnutie tovaru zdaní českou sadzbou dane z pridanej hodnoty. Slovenský platiteľ dane premiestnenie tovaru oslobodené od dane uvedie v riadku 15 a 16 daňového priznania a v súhrnnom výkaze.
Za dodanie tovaru do iného členského štátu nie je považované každé premiestnenie tovaru do iného členského štátu. Zákon o DPH v § 8 ods. 4 písm. a) až i) vylučuje z dodania tovaru za protihodnotu prípady premiestnenia tovaru z tuzemska do iného členského štátu, kedy platiteľ dane nevykazuje premiestnenie tovaru v daňovom priznaní a ani v súhrnnom výkaze a nie je povinný vyhotoviť faktúru o premiestnení tovaru. Ide o premiestnenie tovaru:
a) na účel jeho inštalácie alebo montáže dodávateľom alebo na jeho účet v členskom štáte, v ktorom sa skončí odoslanie alebo preprava tovaru,
b) na účel zásielkového predaja tovaru zdaniteľnou osobou v členskom štáte, v ktorom sa skončí odoslanie alebo preprava tovaru,
c) na účel dodania tovaru na palubách lietadiel, lodí alebo vlakov počas osobnej dopravy na území Európskej únie,
d) určeného na vývoz tovaru do tretích štátov,
f) na účel ocenenia tovaru alebo na účel prepracovania, spracovania, opravy alebo iných podobných činností fyzicky vykonaných na tomto tovare pre túto zdaniteľnú osobu v členskom štáte, v ktorom sa skončí odoslanie alebo preprava, za predpokladu, že sa tejto osobe tovar po skončení operácií vráti do tuzemska,
h) na dočasné použitie na obdobie nepresahujúce 24 mesiacov na území iného členského štátu, v ktorom by sa dovoz toho istého tovaru z územia tretieho štátu považoval za prepustený do režimu dočasné použitie s úplným oslobodením od dovozného cla,
i) na účel dodania plynu prostredníctvom sústavy zemného plynu, ktorá sa nachádza na území Európskej únie, alebo siete, ktorá je k takejto sústave pripojená, dodania elektriny a dodania tepla alebo chladu prostredníctvom teplárenských sietí alebo chladiarenských sietí podľa § 13 ods. 1 písm. e) a f) zákona o DPH.
Okamihom, keď sa prestane plniť niektorá z vyššie uvedených podmienok, sa takéto premiestnenie tovaru do iného členského štátu považuje za dodanie tovaru za protihodnotu.
Otázka č.2 - Premiestnenie tovaru na účel jeho inštalácie alebo montáže
Slovenský platiteľ dane prepravil v júli 2019 do Maďarska výrobnú linku, ktorú má dodať maďarskému podnikateľovi spolu s jej inštaláciou a montážou. Považuje sa premiestnenie výrobnej linky za dodanie tovaru za protihodnotu a vykazuje platiteľ dane premiestnenie výrobnej linky v daňovom priznaní a v súhrnnom výkaze?
Premiestnenie výrobnej linky do Maďarska nie je považované za dodanie tovaru za protihodnotu. Pri dodaní tovaru s montážou alebo inštaláciou, je miesto dodania v tom členskom štáte, kde je tovar inštalovaný alebo zmontovaný (§ 13 ods.1 písm. b) zákona o DPH), t.j. v Maďarsku a daňová povinnosť vzniká v Maďarsku. Slovenský platiteľ dane nemusí vyhotoviť faktúru z premiestnenia výrobnej linky do Maďarska a neuvádza premiestnenie v daňovom priznaní a ani v súhrnnom výkaze. Platiteľ vyhotoví faktúru z dodania tovaru s inštaláciou a montážou s miestom dodania v Maďarsku, ak osobou povinnou platiť daň v Maďarsku je príjemca tovaru s náležitosťami uvedenými v § 74 zákona o DPH.
Otázka č.3 - Premiestnenie tovaru na účel spracovania
Slovenský platiteľ dane prepravil v júni 2019 kožu na spracovanie do Maďarska. Spracovanie kože vykonal maďarský podnikateľ identifikovaný pre DPH v Maďarsku. Spracovaná koža sa vrátila slovenskému platiteľovi do tuzemska. Považuje sa premiestnenie kože za dodanie tovaru za protihodnotu a vykazuje platiteľ dane premiestnenie kože v daňovom priznaní a v súhrnnom výkaze?
Slovenský platiteľ dane nemusí vyhotoviť faktúru z premiestnenia tovaru do Maďarska a nemusí premiestnenie uvádzať v daňovom priznaní a ani v súhrnom výkaze. Maďarský podnikateľ fakturuje slovenskému platiteľovi dane vykonané práce bez dane a slovenský platiteľ samozdaní (§ 69 ods. 3 zákona o DPH) prijatú službu v tuzemsku.
Otázka č.4 – Premiestnenie tovaru na dočasné použitie v súvislosti s poskytnutím služieb
Slovenský platiteľ dane premiestnil do Poľskej republiky stavebný stroj s cieľom vykonávania stavebných prác na území Poľska pre poľského podnikateľa. Považuje sa premiestnenie stavebného stroja za dodanie tovaru za protihodnotu a vykazuje platiteľ dane premiestnenie stavebného stroja v daňovom priznaní a v súhrnnom výkaze?
Slovenský platiteľ dane nemusí vyhotoviť faktúru z premiestnenia tovaru do Poľska a nie je povinný uviesť toto premiestnenie v daňovom priznaní a ani v súhrnnom výkaze z dôvodu, že dočasné použitie stavebného stroja v Poľsku, ktorý sa späť vráti do tuzemska, sa nepovažuje za dodanie tovaru za protihodnotu v tuzemsku.
Otázka č.5 - Premiestnenie tovaru na účel zásielkového predaja
Slovenský platiteľ dane zasiela tovar súkromným osobám do Českej republiky a je v Českej republike registrovaný pre DPH z dôvodu, že dosiahol limit pre zásielkový predaj určený v tomto členskom štáte. Považuje sa premiestnenie tovaru z tuzemska do Českej republiky za účelom dodania tovaru formou zásielkového predaja s miestom dodania v Českej republike za dodanie tovaru za protihodnotu a vykazuje platiteľ dane premiestnenie tovaru z tuzemska do Českej republiky v daňovom priznaní a v súhrnnom výkaze?
Slovenský platiteľ dane nemusí vyhotoviť faktúru z premiestnenia tovaru do Českej republiky a nie je povinný toto premiestnenie uviesť v daňovom priznaní a ani v súhrnnom výkaze podanom v tuzemsku, pretože premiestnenie tovaru na účel zásielkového predaja sa nepovažuje za dodanie tovaru za protihodnotu.
Otázka č.6 - Premiestnenie tovaru na účel dodania na palubách lietadla počas osobnej dopravy na území Európskej únie
Slovenská letecká spoločnosť (platiteľ dane) počas letu z Košíc do Prahy predáva na palube lietadla cestujúcim tovar (napr. džús a pod.). Dodanie tovaru v lietadle počas celej dopravy, ktorá začala v Košiciach, podlieha sadzbe dane platnej v tuzemsku. Pri ceste späť sa cesta späť považuje na účely určenia miesta dodania tovaru za samostatnú dopravu. To znamená, že ak počas osobnej dopravy z Prahy do Košíc platiteľ dane predáva cestujúcim tovar, tento podlieha sadzbe dane platnej v Českej republike. Považuje sa premiestnenie tovaru z tuzemska do Českej republiky za účelom jeho predaja na palube lietadla za dodanie tovaru za protihodnotu?
Tovar, ktorý platiteľ dane premiestňuje z tuzemska za účelom jeho predaja počas osobnej dopravy, sa nepovažuje za samostatné dodanie tovaru za protihodnotu, a platiteľ dane neuvádza premiestnenie tovaru z tuzemska do iného členského štátu v daňovom priznaní a ani v súhrnnom výkaze podanom v tuzemsku.
Otázka č.7 - Premiestnenie tovaru počas vlakovej dopravy na území Európskej únie
Železnice Slovenskej republiky (platiteľ dane) počas osobnej dopravy z Bratislavy do Prahy predávajú vo vlaku cestujúcim tovar (napr. minerálka a pod.). Dodanie tovaru vo vlaku počas celej dopravy, ktorá začala v Bratislave, podlieha sadzbe dane platnej v tuzemsku. Pri ceste späť sa cesta späť považuje na účely určenia miesta dodania tovaru za samostatnú dopravu. To znamená, že ak počas osobnej dopravy z Prahy do Bratislavy platiteľ dane predáva cestujúcim tovar, tento podlieha sadzbe dane platnej v Českej republike. Považuje sa premiestnenie tovaru z tuzemska do Českej republiky za účelom jeho predaja vo vlaku za dodanie tovaru za protihodnotu?
Otázka č.8 – Premiestnenie tovaru určeného na vývoz tovaru do tretieho štátu
Platiteľ dane uzatvoril zmluvu na dodanie materiálu s podnikateľom so sídlom v Nórsku. Zo zmluvy vyplýva, že platiteľ dane zabezpečí prepravu tovaru do Nemecka, v ktorom sa uskutoční colné konanie o vývoze tovaru do Nórska. Platiteľ dane premiestnil tovar do Nemecka dňa 5.5.2019, kde bol tovar uskladnený v colnom sklade a následne mal byť prepravený do Nórska. Považuje sa premiestnenie tovaru z tuzemska do Nemecka za dodanie tovaru za protihodnotu?
Premiestnenie tovaru do Nemecka sa nepovažuje za dodanie tovaru za protihodnotu, a platiteľ dane neuvádza premiestnenie tovaru v daňovom priznaní a ani v súhrnnom výkaze podanom v tuzemsku. Podľa § 19 ods. 9 zákona o DPH sa za deň dodania tovaru do miesta určenia v treťom štáte považuje deň výstupu tovaru z územia EÚ, ktorý je potvrdený colným orgánom v colnom vyhlásení, alebo v zjednodušenom colnom vyhlásení. Tovar bol prepravený do Nórska 25.5.2019 a v tento deň bol colným úradom výstupu v Nemecku potvrdený výstup tovaru z územia Európskej únie. Platiteľ dane uvedie dodanie tovaru do miesta určenia v Nórsku v daňovom priznaní v riadku 15 a 17 za zdaňovacie obdobie máj 2019. Okrem toho musí platiteľ dane preukázať prepravenie tovaru do miesta určenia na území tretieho štátu colným vyhlásením, v ktorom je colným orgánom potvrdený výstup tovaru z územia EÚ, a dokladom o preprave tovaru.
Otázka č. 9 – Premiestnenie tovaru určeného na dodanie do iného členského štátu
Slovenský platiteľ dane dodáva tovar nemeckému podnikateľovi identifikovanému pre DPH v Nemecku. Platiteľ dane tovar dočasne umiestni v sklade v Českej republike. Z Českej republiky bude tovar dodaný do Nemecka. Považuje sa premiestnenie tovaru z tuzemska do Českej republiky za dodanie tovaru za protihodnotu?
Premiestnenie tovaru zo Slovenskej republiky do Českej republiky sa nepovažuje za dodanie tovaru za protihodnotu, keďže ide o výnimku z premiestnenia uvedenú v § 8 ods. 4 písm. e) zákona o DPH. Slovenský platiteľ dane neuvádza premiestnenie tovaru v daňovom priznaní a ani v súhrnnom výkaze podanom v tuzemsku.
Otázka č.10 - Tovar sa nevráti po spracovaní do tuzemska
Slovenský platiteľ dane zasiela v marci 2015 tovar na účel jeho spracovania do Českej republiky – do Prahy . Na základe uzavretej zmluvy mal byť tovar spracovaný českým podnikateľom identifikovaným pre daň v Českej republike v mesiaci apríl 2019. Tovar sa mal vrátiť po spracovaní slovenskému platiteľovi dane do tuzemska do konca apríla 2019. Slovenský platiteľ dane získal zákazníka v Českej republike – v Brne pre tento spracovaný tovar a rozhodol sa, že tovar priamo po jeho spracovaní dodá tomuto zákazníkovi. Tovar bol spracovaný podľa dohody v mesiaci apríl 2019, a poskytovanie služby bolo ukončené 25. apríla 2019. Tovar sa nevrátil po jeho spracovaní do tuzemska. Považuje sa premiestnenie tovaru z tuzemska do Českej republiky za dodanie tovaru za protihodnotu?
Vzhľadom k tomu, že sa tovar nevrátil po jeho spracovaní do tuzemska, nesplnila sa podmienka uvedená v § 8 ods. 4 písm. f) zákona o DPH. Okamihom, kedy sa prestala plniť uvedená podmienka, považuje sa premiestnenie tovaru do Českej republiky za dodanie tovaru za protihodnotu. Slovenský platiteľ dane musí za zdaňovacie obdobie apríl 2019, resp. za II štvrťrok 2019 priznať premiestnenie tovaru do Českej republiky v daňovom priznaní podanom v tuzemsku a v súhrnnom výkaze. Premiestnenie tovaru do Českej republiky môže byť oslobodené od dane len za podmienky, že slovenský platiteľ dane je identifikovaný pre daň v Českej republike. Miestom následného dodania spracovaného tovaru pre českého podnikateľa je Česká republika a slovenský platiteľ dane vykonáva činnosť v Českej republike, ktorá je predmetom dane v tomto štáte.
»Preukázanie splnenia podmienok na oslobodenie od dane